CELEX: 
Language: hu
Date: 2019-06-24 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/625 európai parlamenti és tanácsi rendeletnek a bizonyos áruszállítmányoknak a beléptetés helye szerinti határállomásról az Unión belüli rendeltetési létesítménybe történő szállítására és érkezésére vonatkozó nyomonkövetési feltételek tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A hatósági ellenőrzésekről szóló (EU) 2017/625 rendelet meghatározza az agrár-élelmiszerláncra vonatkozó uniós jogszabályok helyes alkalmazásának vizsgálatára szolgáló hatósági ellenőrzések és egyéb hatósági tevékenységek keretét. Ezek magukban foglalják a harmadik országokból az Unióba beléptetett állatokon és árukon elvégzett hatósági ellenőrzéseket.
            
            
               E felhatalmazáson alapuló bizottsági rendelettervezet célja, hogy megállapítsa az egyes állat- és áruszállítmányoknak a beléptetés helye szerinti határállomásról az Unión belüli rendeltetési létesítménybe történő szállítására és azok érkezésére vonatkozó nyomonkövetési feltételeket. 
            
            
               Annak érdekében, hogy a szállítmányok elérjék rendeltetési helyüket, meg kell határozni azt a határidőt, amelyen belül a szállítmánynak meg kell érkeznie a rendeltetési helyre, továbbá meg kell határozni a vállalkozók és az érintett illetékes hatóságok közötti információcserére vonatkozó követelményeket és határidőket.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság több alkalommal konzultált a hatósági ellenőrzésekkel foglalkozó (E00911) szakértői csoporttal, és számos találkozót tartottak az érintett érdekelt felekkel.
            
            
               Az informális megbeszélések segítettek olyan tervezetet kidolgozni, amely nem vet fel ellentmondásos kérdéseket.
            
            
               A Bizottság honlapján (
               
                  https://ec.europa.eu/info/law/better-regulation/have-your-say_hu
               
               ) a felhatalmazáson alapuló rendelettervezettel kapcsolatos véleménynyilvánításra biztosított lehetőség nyomán nem érkeztek polgári észrevételek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló bizottsági rendelettervezet az (EU) 2017/625 rendeleten és különösen annak 77. cikke (2) bekezdésén alapul.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.6.24.)
            
            
               az (EU) 2017/625 európai parlamenti és tanácsi rendeletnek a bizonyos áruszállítmányoknak a beléptetés helye szerinti határállomásról az Unión belüli rendeltetési létesítménybe történő szállítására és érkezésére vonatkozó nyomonkövetési feltételek tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet)
                  1
                és különösen annak 77. cikke (2) bekezdésére, 
            
            
               mivel:
            
         
         
            
               (1)Az (EU) 2017/625 rendelet meghatározza az Unióba beléptetett árukon – az agrár-élelmiszeripari láncra vonatkozó uniós jogszabályoknak való megfelelés ellenőrzése érdekében – a tagállami illetékes hatóságok által elvégzendő hatósági ellenőrzések végrehajtásának szabályait.
            
            
               (2)Az (EU) 2017/625 rendelet 47. cikke (1) bekezdésének b) pontja meghatározza azokat az árukategóriákat, amelyeket az Unióba való első beléptetés helye szerinti határállomáson hatósági ellenőrzésnek kell alávetni. Az említett áruk közé tartoznak az állati eredetű termékek, a szaporítóanyagok, az állati melléktermékek, valamint a növényi eredetű termékeket és feldolgozott állati eredetű termékeket egyaránt tartalmazó élelmiszerek (összetett termékek).
            
            
               (3)Az uniós jogszabályok rendelkezései alapján az (EU) 2017/625 rendelet 47. cikke (1) bekezdésének b) pontjában említett egyes áruk szállítmányainak Unióba történő importja esetén bizonyos esetekben, a köz- és állategészségügyi kockázatok megelőzése érdekében nyomon kell követni e szállítmányoknak a beléptetés helye szerinti határállomásról a rendeltetési létesítménybe történő szállítását és az Unión belüli rendeltetési helyre való érkezését.
            
            
               (4)A 97/78/EK tanácsi irányelv
                  2
                megállapítja a harmadik országokból az Unióba behozott termékek állategészségügyi ellenőrzésének megszervezésére irányadó szabályokat, és meghatározza a termékek szállítására vonatkozó azon feltételeket, amelyek nyomon követését az uniós jogszabályok értelmében az érkezési állategészségügyi határállomástól egészen a rendeltetési létesítményig biztosítani kell. Ezek a szabályok többek között előírják, hogy az ilyen termékek szállítmányait az illetékes hatóság felügyelete alatt, az illetékes hatóság által leplombált szivárgásmentes járművel vagy tartályban kell az érkezési állategészségügyi határállomástól a rendeltetési hely szerinti létesítménybe szállítani.
            
            
               (5)Ezen túlmenően a 142/2011/EU bizottsági rendelet
                  3
                bizonyos nem emberi fogyasztásra szánt állati melléktermékek tekintetében előírja, hogy az ilyen melléktermékek szállítmányainak szállítását a 97/78/EK irányelvben megállapított szabályokkal összhangban kell végezni. Az említett állati melléktermékek magukban foglalják bizonyos állatok vérét és bizonyos vértermékeket, a kedvtelésből tartott állatok eledelét (a kedvtelésből tartott állatok nyers eledelének kivételével), a haszonállatok takarmányláncán kívüli célokra importált kiolvasztott zsírokat, a szarvakat és szarvtermékeket (a szaruliszt kivételével), a patákat és patatermékeket (a pataliszt kivételével), amelyeket szerves trágyák és talajjavító szerek előállítására szánnak.
            
            
               (6)Az uniós jog előírja továbbá a nyúzatlan állapotú prémes vadak szállítmányainak nyomon követését az egyedi hatósági ellenőrzések elvégzésére vonatkozó, az (EU) 2017/625 rendelet 77. cikke (1) bekezdésének b) pontjával összhangban megállapított szabályoknak megfelelően, valamint az Unióból származó, illetve a valamely harmadik országba történő beléptetés elutasítását követően oda visszaküldött állati eredetű termékekre, valamint növényi eredetű termékeket és feldolgozott állati eredetű termékeket egyaránt tartalmazó élelmiszerekre (összetett termékek) vonatkozó kiegészítő közegészségügyi feltételeket érintő, az (EU) 2017/625 rendelet 77. cikke (1) bekezdésének h) pontjával összhangban megállapított szabályoknak megfelelően.
            
            
               (7)Az (EU) 2017/625 rendelet 2019. december 14-i hatállyal hatályon kívül helyezte a 97/78/EK irányelvet. Helyénvaló ezért szabályokat megállapítani az (EU) 2017/625 rendelet 47. cikke (1) bekezdésének b) pontjában említett egyes áruk szállítmányainak a beléptetés helye szerinti határállomásról a rendeltetési létesítménybe történő szállítására és érkezésére vonatkozóan. Ezek a szabályok akkor alkalmazandók, ha a szállítmányoknak a beléptetés helye szerinti határállomásról az Unión belüli rendeltetési létesítménybe történő szállítását, valamint a rendeltetési helyre való érkezését az uniós előírásoknak megfelelően nyomon kell követni.
            
            
               (8)Annak érdekében, hogy a szállítmányoknak a beléptetés helye szerinti határállomásról a rendeltetési létesítménybe történő szállítása és a rendeltetési helyre való érkezése hatékonyan nyomon követhető legyen, az árukat közvetlenül a közös egészségügyi beléptetési okmányban megjelölt rendeltetési létesítménybe kell szállítani.
            
            
               (9)Az állat- és közegészségügyi kockázatok megelőzése érdekében nyomon kell követni az áruknak a közös egészségügyi beléptetési okmányban megjelölt rendeltetési létesítménybe (rendeltetési hely) történő érkezését. A beléptetés helye szerinti határállomás illetékes hatóságának értesítenie kell a rendeltetési helyen a hatósági ellenőrzések elvégzéséért felelős illetékes hatóságot arról, hogy az áru elhagyta az állategészségügyi határállomást, és úton van a közös egészségügyi beléptetési okmányban megjelölt rendeltetési létesítmény felé. Amennyiben az áru nem érkezik meg a rendeltetési létesítménybe, a beléptetés helye szerinti határállomás illetékes hatóságának és a rendeltetési létesítményért felelős illetékes hatóságnak az (EU) 2017/625 rendelettel összhangban további megfelelő intézkedéseket kell kezdeményeznie a szállítmányért felelős vállalkozó tekintetében.
            
            
               (10)E rendelet előírásait az (EU) 952/2013 európai parlamenti és tanácsi rendelet
                  4
                vámfelügyeletre vonatkozó megfelelő rendelkezéseinek sérelme nélkül kell alkalmazni.
            
            
               (11)Az uniós jog egységes alkalmazása érdekében az 1182/71/EGK, Euratom tanácsi rendelet
                  5
                általános szabályokat határoz meg a határidőkre, időpontokra és határnapokra vonatkozóan. Ezért az e rendeletben megállapított határidők kiszámításánál figyelembe kell venni az említett rendeletben megállapított szabályokat. 
            
            
               (12)Az (EU) 2017/625 rendelet 2019. december 14-től alkalmazandó. Ennek megfelelően az e rendeletben megállapított szabályokat is ettől az időponttól kell alkalmazni,
            
            
               ELFOGADTA EZT A RENDELETET:
            
            
               1. cikk
               Tárgy és hatály
            
            
               Ez a rendelet megállapítja az (EU) 2017/625 rendelet 47. cikke (1) bekezdésének b) pontjában említett, uniós forgalomba hozatalra szánt áruk szállítmányai szállításának és érkezésének nyomon követésére vonatkozó szabályokat, amennyiben az említett áruknak (szállítmány) a beléptetés helye szerinti határállomásról az Unión belüli rendeltetési létesítménybe történő szállítását az uniós előírásoknak megfelelően nyomon kell követni.
            
            
               2. cikk
               A szállítmánynak a beléptetés helye szerinti uniós határállomásról a rendeltetési létesítménybe történő szállítására vonatkozó nyomonkövetési feltételek
            
            
               (1)A beléptetés helye szerinti uniós határállomás illetékes hatósága csak abban az esetben engedélyezi a szállítmánynak az (EU) 2017/625 rendelet 56. cikkében említett közös egészségügyi beléptetési okmányban megjelölt rendeltetési létesítménybe történő szállítását, ha a beléptetés helye szerinti határállomáson végzett hatósági ellenőrzések kedvező eredménnyel zárulnak. 
            
            
               (2)Az (1) bekezdéssel összhangban engedélyezett szállítmányt:
            
            
               a)a beléptetés helye szerinti határállomás illetékes hatóságának plombával le kell zárnia; 
            
            
               b)lerakodás vagy megosztás nélkül el kell szállítani; 
            
         
         
            
               c)közvetlenül a közös egészségügyi beléptetési okmányban megjelölt rendeltetési létesítménybe kell szállítani. 
            
            
               (3)A beléptetés helye szerinti határállomás illetékes hatósága a szállítmány engedélyezését követően – az (EU) 2017/625 rendelet 131. cikkében említett hatósági ellenőrzések információkezelési rendszerén keresztül – haladéktalanul értesíti a közös egészségügyi beléptetési okmányban megjelölt rendeltetési létesítményre (rendeltetési hely) vonatkozó hatósági ellenőrzések elvégzéséért felelős illetékes hatóságot arról, hogy a beléptetés helye szerinti határállomáson végzett hatósági ellenőrzéseket követően engedélyezte a szállítmánynak a rendeltetési létesítménybe történő szállítását. 
            
            
               3. cikk
               A szállítmánynak a rendeltetési helyre történő érkezésére vonatkozó nyomonkövetési feltételek 
            
            
               (1)A rendeltetési létesítményért felelős vállalkozó a szállítmány megérkezésétől számított egy napon belül tájékoztatja a rendeltetési létesítményre vonatkozó hatósági ellenőrzések elvégzéséért felelős illetékes hatóságot a szállítmánynak az adott létesítménybe történő megérkezéséről. 
            
            
               (2)A rendeltetési létesítményre vonatkozó hatósági ellenőrzések elvégzéséért felelős illetékes hatóság a hatósági ellenőrzések információkezelési rendszerén keresztül, a közös egészségügyi beléptetési okmány III. részének kitöltésével értesíti a beléptetés helye szerinti határállomás illetékes hatóságát arról, hogy beérkeztek hozzá az (1) bekezdésben említett információk. 
            
            
               (3)A rendeltetési létesítményre vonatkozó hatósági ellenőrzések elvégzéséért felelős illetékes hatóság az érintett létesítményben elvégzi a hatósági ellenőrzéseket és különösen az adott létesítmény beérkezésekről vezetett nyilvántartásának ellenőrzését, hogy megbizonyosodjon arról, hogy a szállítmány megérkezett a rendeltetési helyre. 
            
            
               (4)Amennyiben a rendeltetési létesítményre vonatkozó hatósági ellenőrzések elvégzéséért felelős illetékes hatóság nem értesíti a beléptetés helye szerinti uniós határállomás illetékes hatóságát a (2) bekezdésnek megfelelően a szállítmány rendeltetési helyre való megérkezéséről az attól az időponttól számított 15 napon belül, amelyen a szállítmány szállítását a 2. cikk (1) bekezdésének megfelelően engedélyezték, az illetékes hatóságok további vizsgálatokat folytatnak, hogy megállapítsák a szállítmány tényleges helyét. 
            
            
               (5)Amennyiben a szállítmány a (4) bekezdésben említett vizsgálatokat követően sem érkezik meg a rendeltetési létesítménybe, a beléptetés helye szerinti határállomás illetékes hatósága és az érintett létesítményre vonatkozó hatósági ellenőrzések elvégzéséért felelős illetékes hatóság az (EU) 2017/625 rendelet 138. és 139. cikkének megfelelően meghoz minden, általa szükségesnek ítélt végrehajtási intézkedést a szállítmányért felelős vállalkozóval szemben. 
            
            
               4. cikk
               Hatálybalépés és az alkalmazás kezdőnapja
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet 2019. december 14-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2019.6.24.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        HL L 95., 2017.4.7., 1. o. 
               
               
                  
                     (2)
                  
                        A Tanács 97/78/EK irányelve (1997. december 18.) a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról (HL L 24., 1998.1.30., 9. o.).
               
               
                  
                     (3)
                  
                        A Bizottság 142/2011/EU rendelete (2011. február 25.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állategészségügyi ellenőrzése alóli, az irányelv szerinti mentesítése tekintetében történő végrehajtásáról (HL L 54., 2011.2.26., 1. o.).
               
               
                  
                     (4)
                  
                        Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (átdolgozás) (HL L 269., 2013.10.10., 1. o.).
               
               
                  
                     (5)
                  
                        A Tanács 1182/71/EGK, Euratom rendelete (1971. június 3.) a határidőkre, időpontokra és határnapokra vonatkozó szabályok meghatározásáról (HL L 124., 1971.6.8., 1. o.).